EU:n kauppakomissaari Cecilia Malmström sanoo Twitterissä, että EU on Yhdysvaltain läheinen kumppani ja että EU tulisi jättää tuontitullien ulkopuolelle.

Malmström sanoo pyrkivänsä saamaan asiaan lisää selvyyttä lähipäivinä.

On tonight’s announcement - the EU is a close ally of the US and we continue to be of the view that the EU should be excluded from these measures. I will seek more clarity on this issue in the days to come. Looking forward to meeting USTR Lighthizer in Brussels on Sat to discuss. — Cecilia Malmström (@MalmstromEU) 8. maaliskuuta 2018

EU ilmoitti viime keskiviikkona olevansa valmis vastatoimiin Yhdysvaltain suojatulleja vastaan. Malmström kertoi tuolloin, että EU aikoo kohdistaa vastatulleja etupäässä metallituotteisiin. EU haluaa kuulla kuitenkin jäsenmaita ja eurooppalaista teollisuutta ennen vastatoimiin ryhtymistä.

Myös Suomen ulkomaankauppa- ja kehitysministeri Anne-Mari Virolainen on kommentoinut Yhdysvaltain ilmoitusta.

– Ensimmäinen reaktioni Trumpin tulleista on murhe. Tärkeä kauppakumppani ja läheinen turvallisuusliittolainen katsoo vain omaa etuaan unohtaen faktat. Myös USA:n teollisuus ja työpaikat kärsivät. Oikea paikka ylituotannonratkomiseen on OECD ja G20, Virolainen kirjoittaa Twitter-tilillään.

Kanada aikoo jatkaa Yhdysvaltain asettamien teräksen ja alumiinin tuontitullien vastustamista, vaikka Kanadalle on Meksikon ohella myönnetty poikkeusasema tullien ulkopuolella.

Kanadan kannasta kertoi maan ulkoministeri Chrystia Freeland, joka myös torppasi ajatuksen siitä, että tuontitullivapautusta voitaisiin käyttää vipuvartena neuvoteltaessa Pohjois-Amerikan vapaakauppasopimuksesta Naftasta.

Ranska puolestaan pitää uutistoimisto AFP:n mukaan tullipäätöstä valitettavana. Ranskan talousministeri Bruno Le Maire totesi, että kauppasodassa on vain häviäjiä.

Britannian kauppaministeri Liam Fox sanoi tuontitullien olevan vääränlainen lähestymistapa kansainvälisen kaupan ongelmiin.

– Voimme käsitellä kansainvälisesti teräksen ylituotantoa, mutta tämä on väärä tapa, Fox sanoi.

Brasilia on ilmoittanut ryhtyvänsä "kaikkiin tarvittaviin toimiin kahdenvälisellä ja kansainvälisellä tasolla suojatakseen etujaan ja oikeuksiaan". Näin sanoivat Brasilian ulkoministeri Aloysio Nunes ja teollisuus- ja ulkomaankauppaministeri Marcos Jorge yhteislausunnossaan.

Brasilia tuo toiseksi eniten terästä Yhdysvaltoihin.

Kiinan mukaan Yhdysvaltain presidentin Donald Trumpin asettamat tuontitullit teräkselle ja alumiinille ovat vakava hyökkäys globaalia kauppajärjestelmää vastaan. Asiasta antoi lausunnon Kiinan kauppaministeriö.

Kiina on aiemmin sanonut, että se antaa "tarkoituksenmukaisen ja välttämättömän" vastauksen Yhdysvalloille, jos maa ottaa käyttöön uhkaamansa tullimaksut. Toisaalta Kiina on myös todennut aikaisemmin, että kauppasota ei ole oikea lääke, vaan se vain satuttaa kaikkia osapuolia.

Republikaanit vastustavat

Yhdysvaltojen edustajainhuoneen puhemies Paul Ryan ilmoittaa vastustavansa presidentin asettamia tuontitulleja.

Ryan julkaisi Twitterissä tiedotteensa, jossa hän kertoo pelkäävänsä tullipäätöksen seurauksia. Hänen mielestään tullit tulisi rajata kohdistumaan vain niihin maihin, jotka rikkovat kauppasopimuksia.

Ryanin kannalle on asettunut myös muita kongressin huippurepublikaaneja. Muun muassa Arizonan senaattori Jeff Flake uhkaa laittaa tarvittaessa alulle lakialoitteen, jolla tuotitullipäätös mitätöitäisiin.

– Oletan, etten ole ainoa, joka tekee niin, Flake sanoi.

Myös senaatin talouskomitean puheenjohtaja, Utahin senaattori Orrin Hatch pitää tuontitulleja vahingollisina maan talouskasvulle. Hän ilmoittaa työskentelevänsä Yhdysvaltain hallinnon kanssa ”vahinkojen lieventämiseksi".

Yhdysvaltain presidentti Donald Trump ilmoitti torstai-iltana Suomen aikaa, että Yhdysvallat ottaa käyttöön terästä ja alumiinia koskevat tuontitullit. Teräksen osalta tulli on odotetusti 25 prosenttia ja alumiinin osalta 10 prosenttia.

Tullit tulevat voimaan aikaisintaan kahden viikon kuluttua. Ne eivät koske Kanadaa ja Meksikoa, ja myös muut maat voivat neuvotella poikkeuksia tulleihin.

Trump on perustellut tulleja sillä, että ne ovat tarpeellisia amerikkalaisen teräs- ja alumiinituotannon suojelemiseksi.

Lähteet: STT, AFP, AP, Reuters